На основу члана 37. Статута Града Ниша (''Службени лист Града Ниша'', број 88/2008 и 143/2016),

Скупштина Града Ниша, на седници од \_\_\_\_\_\_\_\_\_\_\_ године, донела је

**О Д Л У К У**

**О ИЗМЕНИ ОДЛУКЕ О ЈАВНИМ**

**ПРИЗНАЊИМА ГРАДА НИША**

Члан 1.

 У Одлуци о јавним признањима Града Ниша („Службени лист Града Ниша", број 96/2013, 102/2014 и 106/2017) члан 32. мења се и гласи:

„Члан 32.

 Награда најбољим студентима за постигнут успех у току студија се састоји од плакете.

Награде се додељују сваке године 27. јануара на дан Светог Саве.

Награде уручује Градоначелник на пригодној свечаности.“

Члан 2.

 Ова Одлука ступа на снагу осмог дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_

 У Нишу, \_\_\_\_\_\_\_\_\_\_\_\_\_\_. године

**СКУПШТИНА ГРАДА НИША**

 **ПРЕДСЕДНИК**

 **Мр Раде Рајковић**

**О б р а з л о ж е њ е**

 Правни основ за доношење ове Одлуке је садржан у члану 37. Статута Града Ниша којим су прописане надлежности Скупштине Града Ниша.

 Одлуком о јавним признањима Града Ниша члановима 29-32 прописано је награђивање најбољих студената факултета Универзитета у Нишу и дипломираним студентима факултета у Нишу који су дипломирали са просечном оценом 10.

 Законом о младима („Службени гласник РС“ број 50/2011) у члану 20. став 1. тачка 11. прописано је да се у буџету Републике Србије обезбеђују средства за пружање подршке младим талентима кроз награђивање, стипендирање и усавршавање ученика и студената. Средства за ове намене обезбеђују се у буџету Републике Србије у оквиру буџетског фонда који је Влада основала за те намене (Фонд за младе таленте), у складу са законом којим се уређује буџетски систем.

Одлуком о буџету Града Ниша за 2018. годину („Службени лист Града Ниша“ број 130/2017) у разделу 4, глава 4.1. Градска управа, програмска активност 1301-005-спровођење омладинске политике, функција 950-образовање које није дефинисано нивоом, позиција 277, економска класификација 4727-накнаде из буџета за образовање, науку и спорт , планирана су средства за подстицај развоја талентованих ученика и студената и за награде најбољим студентима Универзитета у Нишу у укупном износу од 17.360.000 динара.

У 2018. години са ове позиције исплаћено је за награде најбољим студентима факултета Универзитета у Нишу и дипломираним студентима који су дипломирали са просечном оценом 10 укупно 1.550.000 динара.

 Доношење ове Одлуке производи финансијски ефекат смањења утрошка буџетских средстава у 2019. години и наредним годинама са наведене позиције, на којој неће бити планирана средства за награђивање студената.

Имајући у виду да према важећим прописима нема основа за доделу награде у новчаном износу из буџета јединица локалне самоуправе, предлаже се доношење Одлуке о измени Одлуке о јавним признањима.

 Секретар

 Секретаријата за образовање

 Марина Костић

**ЧЛАН ОДЛУКЕ О ЈАВНИМ ПРИЗНАЊИМА КОЈИ СЕ МЕЊА**

Члан 32.

Награда најбољим студентима за постигнут успех у току студија се састоји од дипломе и новчаног износа.

Награда дипломираним студентима са просечном оценом 10 у току студирања се састоји од плакете и новчаног износа.

Висину новчаног износа награда из става 1. и 2. овог члана, примерену условима времена у коме се награда додељује, на предлог Комисије за подстицај развоја талентованих ученика и студената, утврђује Градско веће, решењем о додели награда.

Награде се додељују сваке године 27. јануара на дан Светог Саве.

Награде уручује Градоначелник на пригодној свечаности.